FI Euroopan unionin virallinen lehti C 80/8

Maataloustuotteiden ja elintarvikkeiden laatujärjestelmistä Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2014/C 80/05

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

CEBULARZ LUBELSKI

EY N:o: PL-PGI-0005-01092-07.02.2013

PGI ( X ) PDO ( )

1. Nimi

Cebularz lubelski

2. Jäsenvaltio tai kolmas maa

Puola

3. Maataloustuotteen tai elintarvikkeen kuvaus

3.1 Tuotelaji

Luokka 2.4: Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Cebularz lubelski on litteä, pyöreä leipä, jonka halkaisija on 5–25 cm ja paksuus noin 1,5 cm. Sen taikina valmistetaan vehnästä jauhetusta leipäjauhosta, ja taikina sisältää tyypillisesti kaksi kertaa niin paljon sokeria ja margariinia tai voita kuin tavallinen vehnäjauhotaikina. Leivän pinnalla on kerros karkeaksi pilkottua sipulia, johon on sekoitettu unikonsiemeniä, suolaa ja kasviöljyä. Päällyste on kullankeltainen ja tuoksuu vastapaistetulta sipulilta. Leivässä on 0,5–1,5 cm paksu taikinareunus, jonka kuori on rapea ja väri vaaleankeltainen tai hieman ruskistunut. Leivän sisus on vaalea, pehmeä ja hieman kostea. Jos leivonnassa on käytetty leseitä, ne ovat näkyvissä leivän alapinnalla.

Cebularz lubelski -leipä on parasta 48 tunnin kuluessa paistamisesta.

3.3 Raaka-aineet (ainoastaan jalostetut tuotteet)

Taikina

— elintarvikekäyttöön tarkoitettu vehnäjauho (jossa ei ole orgaanisia tai epäorgaanisia epäpuhtauksia ja jonka sakoluku on vähintään 220 ja gluteenipitoisuus vähintään 25 %) – 100 kg

— sokeri – 2 kg

— margariini tai voi – 3 kg

— hiiva – 4 kg

— vesi – 50 l

— suola – 1 kg

Päällyste

— sipuli – 30 kg

— kasviöljy – 1 l (rapsiöljy, auringonkukkaöljy tai niiden sekoitus)

— siniset unikonsiemenet – 3 kg

— suola – 1,5 kg

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantovaiheet on toteutettava yksilöidyllä maantieteellisellä alueella:

— päällysteen valmistus

— taikinan valmistus

— taikinan paloittelu

— palojen muotoilu

— paistaminen.

3.5 Viipalointia, raastamista, pakkaamista jne. koskevat erityiset säännöt

Cebularz lubelski -leipä voidaan myydä pakkaamattomana.

Se voidaan pakata yksittäispakkauksiin vasta kun se on jäähtynyt. Jos leipä pakataan ennen kuin se on jäähtynyt, se jää liian kosteaksi ja rapeus häviää.

3.6 Merkintöjä koskevat erityissäännöt

Jos tuote myydään pakattuna, pakkauksessa on merkinnän ”cebularz lubelski” lisäksi oltava suojattua maantieteellistä merkintää kuvaava tunnus.

4. Määritetty maantieteellinen alue

Lublinin voivodikunnan hallintoalue

5. Yhteys maantieteelliseen alkuperään

5.1 Maantieteellisen alueen erityisyys

Lublinin leivontaperinteet juontuvat keskiajalta. Ensimmäiset viittaukset cebularz lubelski -leipään ja sen sukupolvelta toiselle kulkeneeseen reseptiin ovat 1800-luvulta. Cebularz lubelskin leipomisen aloittivat Lublinin vanhassa kaupungissa asuvat juutalaiset. Resepti oli yksinkertainen ja ainekset halpoja, joten ajan mittaan leivän valmistus yleistyi koko Lublinin alueella. Alueelle oli vuosisatojen ajan tyypillistä, että erilaiset leivontaperinteet sekoittuivat ja eri kulttuureja edustavat leipurit vaihtoivat keskenään reseptejä ja tietoa tiettyjen raaka-aineiden käyttötavoista. Kuluttajien suosion saaneen cebularz lubelskin leivontaperinteet vakiintuvat tämän myötä, ja leivästä tuli erottamaton osa Lublinin alueen perinnettä.

Lublinin asukkaiden maailmansotien välisen ajan (1919–1939) muistikuvien mukaan cebularz lubelskia oli saatavilla hyvin yleisesti kaikista juutalaisista leipomoista. Myös katukauppiaat myivät sitä suoraan harteillaan kantamistaan koreista. Lublinin vanhimmat asukkaat muistelevat, että leipää sai kaikkialta eikä sitä tarvinnut mainostaa, koska se tuoksui ja maistui hyvältä ja oli halpaa.

Leipomoalan edustajat, muun muassa ensimmäinen leipuri, joka avasi leipomon toisen maailmansodan jälkeen, ovat paras tietolähde cebularz lubelskin historian suhteen. Kyseistä leipomoa pyörittää nyt kolmas leipurien sukupolvi. Sen omistaja muistelee, että heti sodan jälkeen saatavilla ollut tuotevalikoima oli rajoitettu, mutta cebularz lubelski oli yksi niistä tuotteista, joita ensimmäisenä sodan jälkeisenä jouluna oli saatavilla.

Lublinin alueella on kukoistava leipomoala. Monet leipomot ovat perheyrityksiä, joissa ammattitaito siirtyy sukupolvelta toiselle. Tieto ja taito siirtyvät luontevasti jälkipolville. Cebularz lubelskin valmistus kuuluu Lublinin voivodikunnassa myös leipomoalan perusopetukseen. Muilla alueilla ei tätä taitoa erityisesti vaadita.

Alueen asukkaiden ruokavalio on perinteisesti koostunut yksinkertaisista ruokalajeista, jotka on valmistettu yleisimmin saatavilla olevista maataloustuotteista, kuten viljasta, sipulista, öljysiemenkasveista (rapsi ja pellava) ja sinisistä unikonsiemenistä, joten cebularz lubelski on ollut merkittävä ja vakiintunut osa tätä ruokavaliota.

5.2 Tuotteen erityisyys

Erityisesti seuraavat ominaisuudet erottavat cebularz lubelski -leivän muista sen tuotantoalueella kehitetyistä leipomotuotteista:

— vehnästä valmistetun leipäjauhotaikinan käyttö

— tuotteen muovaus käsin

— pyöreä muoto

— rapeakuorinen, ruskistunut taikinareunus

— lämmöllä käsittelemättömästä sipulista valmistettu, unikonsiemeniä sisältävä päällyste ja

— vaalea, pehmeä, hieman kostea ja tuoksuva sisus.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Cebularz lubelski -leivän ja sen valmistusalueen yhteys perustuu tuotteen erityislaatuun, jota kuvataan kohdassa 5.2, ja maineeseen.

Cebularz lubelski -nimi viittaa sipulipäällysteeseen. Toista maailmansotaa edeltävänä aikana sipulia sisältäviä litteitä leipiä valmistivat Lublinissa, Kazimierz Dolnyssa ja Zamośćissa asuneet juutalaiset. Sodan jälkeen resepti levisi nopeasti koko Lublinin alueelle. Ominaisuuksiltaan ainutlaatuisen cebularz lubelskin kehitykseen vaikutti kyseisen maantieteellisen alueen erityisluonne. Leivontaperinteiden vuorovaikutus johti muun muassa tämän alueelle tyypillisen leipomotuotteen syntyyn.

Cebularz lubelskin erityispiirteet juontuvat sen erittäin vahvoista yhteyksistä sen tuotantoalueeseen. Tämä yhteys ilmenee erityisesti paikallisten leipureiden ammattitaidosta. Siihen sisältyy esimerkiksi cebularz lubelskin oikea valmistustapa, muun muassa maultaan mietojen ja makeiden sipuleiden valitseminen, päällysteen ainutlaatuisen, kuumentamatta tapahtuvan valmistustavan sekä kypsentämisajan ja -olosuhteiden hallinta. Cebularz lubelskin taikinan valmistuksessa on tärkeää kiinnittää huomiota ainesten oikeaan suhteeseen, leivän käsin tehtävään muotoiluun ja päällysteen levittämiseen tasaisesti taikinan pinnalla niin, että leipään jää ruskistuva taikinareunus. Huomattakoon, että cebularz lubelskin valmistusmenetelmä ei ole koskaan levinnyt Lublinin alueen ulkopuolelle.

Kuluttajien arvostama cebularz lubelski on esillä kaikissa leipomoalan tilaisuuksissa, kilpailuissa, messuilla ja festivaaleilla Puolassa ja myös ulkomailla. Esimerkkejä tällaisista tilaisuuksista ovat Lublinin ja Radawiec Dużyn sadonkorjuujuhlat, Lublinin museokylässä järjestettävät Święto Chleba -leipäfestivaalit, Zakopanessa järjestettävät eurooppalaisten alueellisten tuotteiden messut, Jaworin kansainväliset leipämessut, Poznańin Polagra Food -messut, Łódźin ”Natura Food” -luontaisruokapäivät ja Frankfurt an der Oderissa järjestettävät kansainväliset Food & Taste -ruokamessut. Cebularz lubelskia on ollut tarjolla ja myynnissä kaikissa näissä tapahtumissa ja muissa vastaavissa tilaisuuksissa. Tällaisen kampanjoinnin ansiosta siitä on tullut yksi Lublinin voivodikunnan symboleista. Cebularz lubelski on aina mukana Lublinin alueen parhaiden elintarvikkeiden kilpailuissa. Yksi tärkeimmistä koko maan laajuisista ruokaperinnekilpailuista on Nasze Kulinarne Dziedzictwo – Smaki Regionów, jonka järjestää Puolan alueellisten ja paikallisten tuotteiden edistämistoimisto. Parhaan cebularz lubelskin leipojan tittelistä kilpaillaan vuosittain Lublinin museokylässä pidettävillä Święto Chleba -leipäfestivaaleilla, joiden järjestäjä on Puolan leipuriliiton Lublinin aluejaosto ja Lublinin elintarvikealan artesaanien kilta.

Cebularz lubelskia on tarjolla myös monissa muissa Lublinin voivodikunnan järjestämissä tilaisuuksissa, kuten perhepikniktapahtumissa (Czerniejówin Piknik Rodzinny), Lublinin ensimmäisen Zbigniewin-päivän tilaisuudessa ja Lublinin käsiteollisuusalan ja yrittäjien kamarin järjestämässä leipomoalan naispuolisten ammattilaisten tapaamisessa.

Cebularz lubelski on pääsyt Lublinin alueen ”kulinaariselle kartalle”, jonka tavoitteena on esitellä alueen monikulttuurista ruokaperinnettä. Aloitteen takana ovat paikallislehti Dziennik Wschodni ja Lublinin voivodikunnan viranomaiset.

Leivän hyvää mainetta ja merkitystä paikallisyhteisön keskuudessa ilmentää se, että siitä on tehty useita tv- ja radio-ohjelmia, lehtiartikkeleita ja julkaisuja:

— ”Cebularz jest lubelski”, Przegląd Piekarski i Cukierniczy, syyskuu 2007

— ”Lubelski cebularz – historia regionalna”, Biuletyn Izby Rzemiosła i Przedsiębiorczości w Lublinie, toukokuu/kesäkuu 2010

— ”Jak cebularz, to tylko lubelski”, Kurier Lubelski, 20 päivänä elokuuta 2010 ja 10 päivänä syyskuuta 2010

— ”Cebularz super star”, Dziennik Wschodni, 26 päivänä maaliskuuta 2011.

Myös internetissä on julkaistu aiheesta useita artikkeleja.

Eritelmän julkaisutiedot

(Asetuksen (EY) N:o 510/2006 5 artiklan 7 kohta) (3)

http://www.minrol.gov.pl/pol/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-7-wrzesnia-2012-roku

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.